AFRIKAANSE OPSOMMING: Wetenskap vorm 'n integrale deel van ons lewens. Dit is gebind aan sosiale gebruike, openbare beleidsrigtings en politieke sake. Tog word daar baie min daaroor geskryf, behalwe wanneer dit harde nuus is. Hierdie tesis is geskryf vanuit die oogpunt dat die publiek soveel as moontlik akkurate inligting nodig het om keuses te maak. In baie gevalle vertrou hulle uitsluitlik op die nuus media om daardie inligting te verskaf. Joernaliste het 'n verantwoordelikheid om 'n wêreld wat al hoe meer beïnvloed word deur wetenskap te verduidelik. In Namibië het die daarstelling van bewareas deur die CBNRM-program van die regering, 'n groot invloed op die lewens van baie plattelandse mense se lewens gehad wat voorheen nie veel sou omgegee het oor wetenskapnuus nie. Die daarstelling van bewareas het 'n hele nuwe wêreld met baie nuwe uitdagings tot by hulle voordeur gebring. Dit was belangrik om hulle genoegsaam in te lig oor die voor- en nadele van die stelsel om hulle in staat te stelom te besluit of hulle wou betrokke raak of nie. Die boodskap wat die pers oorgedra het, was oorweldigend positief met baie steun vir die stelsel. Vanuit 'n joernalistieke perspektief gesien, was die beriggewing rue so noemenswaardig nie. Publikasies in Namibië werk met baie beperkte begrotings en moet klaarkom met 'n minimum aantal verslaggewers. Dit beteken daar word van joernaliste verwag om oor 'n wye verskeidenheid onderwerpe te skryf. Wetenskap- en omgewingsberiggewing word oor die algemeen gesien as 'n gebied wat nie werklik harde nuus op 'n gereelde basis produseer nie. Dit het duidelik gebleik uit die artikels wat ontleed is vir die doel van die tesis. Die meerderheid van die stories is geskryf van persverklarings en uitstappies georganiseer deur die CBNRM. Die stories wat wel self gegenereer is, was nie baie goed nagevors rue. In 'n wêreld van oorlog, hongersnood, armoede en siektes, is die ontwikkeling van . bewareas 'n wonderlike positiewe storie wat dien as bewys van die sukses van volhoubare ontwikkel, die opheffmg van plattelandse arm mense en wat bereik kan word met bewaring. Dit is 'n welkome verandering vir joernaliste om vir 'n slag 'n positiewe storie aan die wêreld te vertel. Maar, soos joernaliste behoort te weet, het elke storie twee kante. Die doel van 'n joernalis is nie noodwendig om fout te vind met die filosofie van bewareas nie, of om dit af te skiet of sensasie te soek waar dit nie nodig is nie. Hulle rol is om 'n volledige, onsydige verslag van die feite weer te gee sodat hulle lesers self kan besluit of hulle die konsep ondersteun of nie. As joernaliste daarin gefaal het om hulle lesers in te lig oor die probleme wat ondervind is met die implementering van bewareas, dan het hulle daarin gefaal om die volledige prentjie aan hulle lesers te skets. Die slotsom van die tesis oor die vlak van wetenskap- en omgewingsjoernalistiek in Namibië is dat daar 'n dringende tekort aan spesialis skrywers in die professie is. Selfs net 'n handvol toegewyde wetenskapskrywers sal al klaar 'n groot verbetering bring in die kwaliteit van verslaggewing in die wetenskap- en omgewingsvakgebied in Namibië.